Carlo Acutis murea în 2006 la vârsta de 15 ani, după o bătălie pierdută cu leucemia. Supranumit ”influencerul lui Dumnezeu”, Carlo Acutis era născut la Londra, dar crescut la Milano. S-a ocupat până la moartea sa de pagina de internet a parohiei sale, după care a administrat pagina unei academii cu sediul la Vatican.
I s-au atribuit două minuni după moarte, astfel că poate fi canonizat și considerat sfânt. Deși a murit la 15 ani, tânărul și-a folosit competențele de lucru pe computer pentru a face prozelitism religios. Mai mult, ar fi făcut două miracole după ce a murit, iar meritele sale au fost recunoscut ca atare de Vatican, conform Vaticannews.
Așadar, cu toate că în timpul vieții nu a făcut niciun miracol, Vaticanul a identificat două cazuri de vindecare miraculoasă atribuite lui Carlo Acutis… cel aflat în ceruri. Astfel, în 2020 Vaticanul a recunoscut primul miracol al lui Acutis: vindecarea unui băiețel brazilian de 4 ani pe nume Mattheus în 2013.
Băiatul s-a vindecat de un defect congenital grav numit pancreas inelar, după ce el și mama sa i-au cerut lui Acutis să intervină și cerând ca Domnul să acorde o minune de vindecare. A doua minune avea loc în 2022. Minunea a implicat vindecarea unei tinere, de 21 de ani, din Costa Rica, care studia la Florența, Italia, care a căzut de pe bicicletă în iulie 2022.
Fata a suferit o rănire gravă la cap. A fost dusă la spital, unde i s-a deschis craniul pentru a reduce presiunea asupra creierului, dar situația ei era critică. Accidentul a avut loc pe 2 iulie 2022, iar un coleg de serviciu al mamei fetei a început imediat să se roage Fericitului Carlo.
Șase zile mai târziu, mama a mers la Assisi să se roage la mormântul Fericitului Carlo. În aceeași zi, fata a început să respire singură. În 10 zile, a fost externată de la UTI, iar toată lumea crede că s-a vindecat pentru că ”sfântul” Carlito a reușit să-l influențeze pe Dumnezeu și să-L convingă să o vindece pe tânără.
Deși poate să pară ridicol pentru mulți, Papa Francisc a luat această decizie după ce s-a întâlnit cu șeful departamentului pentru canonizare de la Vatican, cardinalul Marcello Semeraro. Acutis era deja beatificat în 2020 după ce i-a fost atribuit un prim miracol, dar după al doilea miracol poate să devină un sfânt cu acte în regulă.
Cu toate acestea, Vaticanul nu a precizat când va face această mutare de PR. Potrivit Bisericii Catolice, doar Dumnezeu face miracole, însă sfinții pot să intervină atunci când oamenii se roagă la ei. Așadar, sfinții pun o vorbă bună la Dumnezeu, când situația o cere, iar acesta poate decide să-i vindece miraculos pe oameni.
Carlo Acutisa devenit o celebritate pe internet mai ales după 2020, când pe internet au început să apară tot felul de legende și fake news legate de copil. În realitate toate s-au dovedit a fi false, pentru că cineva ținea neapărat să îi facă pe naivi să creadă că acest tânăr era sfânt. Cea mai gogonată minciună, potrivit specialiștilor, a fost cea conform căreia cadavrul acestui a fost găsit intact după 14 ani, în mormânt. Nu este cazul, așa cum a dat asigurări episcopul de Assisi, Monseniorul Domenico Sorrentino. Cu toate acestea, atunci când oamenii au nevoie de un erou, Biserica îl oferă.